
Globális környezeti kihívások és az amerikai hozzáállás - fókuszban a Willow Project

Az első éghajlati világkonferencián, 1972-ben világproblémaként fogalmazták meg az államok az éghajlatváltozást, és megkezdődött a nemzetközi környezetvédelmi összefogás az államok között. Az éghajlatváltozás negatív hatásainak visszafordítása érdekében az államok több nemzetközi környezetvédelmi szerződést is kötöttek. Dolgozatom első felében e szerződéseket mutatom be, az ezekben kitűzött célokat, illetve ratifikálásukkal járó kötelezettségeket.
Erre reflektálva tanulmányom második felében a világ második legnagyobb szén-dioxid kibocsátásával rendelkező ország, az Amerikai Egyesült Államok hozzáállását, céljait vizsgálom a nemzetközi környezetvédelmi kötelezettségekkel összefüggésben. Fókuszban az ún. ’Willow Project’, amerikai olajfúrási tervezet áll, melynek minden aspektusa részletesen kifejtésre kerül.
Felmerül a kérdés, hogy miért egy Amerikában lezajló, potenciálisan környezetszennyező tevékenységet választottam a kutatásom témájának idehaza? Nos, úgy gondolom, mivel az USA a második legnagyobb szén-dioxid kibocsátó a Földön, így szerettem volna erre az államra, ennek pedig egy projektjére helyezni a fókuszt. Hiszen, ha a legnagyobb kibocsátó országok pl. Kína vagy az USA nem tartják be a szerződésekből fakadó kötelezettségeiket, akkor nem tudunk elérni jelentős áttörést a környezeti kihívások kezelésében.
Tudományos elemzésem célja, hogy az utolsó sorokhoz érve az olvasó is egy átfogó ismerettel rendelkezzen kutatásom témájáról, így a releváns normatív háttérről, ezáltal megértve a nemzetközi környezetjogi kötelezettségek jelentését, gyakorlati alkalmazását vagy éppen annak hiányát.



